Document ID: 31994R3364

NEUVOSTON ASETUS (EY) N:o 3364/94,
annettu 20 päivänä joulukuuta 1994,
Färsaarten lipun alla purjehtiviin aluksiin vuonna 1995 sovellettavista tietyistä kalavarojen säilyttämis- ja hoitotoimenpiteistä
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(1) ja erityisesti sen 8 artiklan 4 kohdan,
ottaa huomioon komission ehdotuksen,
sekä katsoo, että
Euroopan talousyhteisön sekä Tanskan hallituksen ja Färsaarten maakuntahallituksen välisessä kalastussopimuksessa(2) ja erityisesti sen 2 artiklassa määrätyn menettelyn mukaisesti yhteisö ja Färsaarten maakuntahallitus ovat neuvotelleet keskinäisistä kalastusoikeuksistaan vuoden 1995 osalta,
näissä neuvotteluissa valtuuskunnat sopivat suosittelevansa omille viranomaisilleen tiettyjen saaliskiintiöiden vahvistamista toisen sopimuspuolen aluksille vuodeksi 1995,
olisi toteutettava toimenpiteitä yhteisön ja Färsaarten välillä käydyissä neuvotteluissa saatujen tulosten toimeenpanemiseksi, jotta keskinäisten kalastussuhteiden keskeytyminen 31 päivänä joulukuuta 1994 vältettäisiin,
tässä asetuksessa tarkoitettua kalastustoimintaa valvotaan yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetussa neuvoston asetuksessa (ETY) N:o 2847/93(3) säädetyin asiaankuuluvin toimenpitein, ja
kalastusalusten merkitsemistä ja asiakirjoilla todistamista koskevista yksityiskohtaisista erityissäännöistä 20 päivänä toukokuuta 1987 annetun komission asetuksen (ETY) N:o 1381/87(4) 3 artiklan 2 kohdassa säädetään, että kaikilla aluksilla, joissa on jäähdytettyjä merivesisäiliöitä, on säilytettävä toimivaltaisen viranomaisen hyväksymä asiakirja, johon on merkitty säiliöiden tilavuus kuutiometreinä 10 senttimetrin välein mitattuna,
ON ANTANUT TÄMÄN ASETUKSEN:
1 artikla
1 Färsaarilla rekisteröidyillä aluksilla on lupa harjoittaa kalastustoimintaa 31 päivään joulukuuta 1995 asti liitteessä I mainittujen lajien osalta mainitussa liitteessä vahvistetuin maantieteellisin ja määrällisin rajoituksin sekä tämän asetuksen mukaisesti jäsenvaltioiden kalastusvyöhykkeillä, jotka ulottuvat 200 meripeninkulman päähän Pohjanmeren, Skagerrakin, Kattegatin, Itämeren ja 43. pohjoisen leveyspiirin pohjoispuolella Atlantin valtameren rannikosta.
2 Edellä 1 kohdan nojalla sallittu kalastustoiminta rajoittuu, Skagerrakia lukuun ottamatta, sen 200 meripeninkulman kalastusvyöhykkeen osiin, joka sijaitsee 12 meripeninkulman ulkopuolella laskettuna niistä perusviivoista, joita käytetään jäsenvaltioiden kalastusvyöhykkeiden mittaamisessa.
3 Sen estämättä, mitä 1 kohdassa säädetään, niiden lajien väistämättömät sivusaaliit, joille ei ole vahvistettu kiintiötä jollekin vyöhykkeelle, sallitaan kyseisellä vyöhykkeellä voimassa olevien säilyttämistoimenpiteiden määräämissä rajoissa.
4 Tietyllä vyöhykkeellä saadut niiden lajien sivusaaliit, joille on vahvistettu kiintiö kyseiselle vyöhykkeelle, merkitään pyydetyksi kyseisestä kiintiöstä.
2 artikla
1 Alusten, jotka kalastavat 1 artiklassa vahvistettujen kiintiöiden rajoissa, on noudatettava säilyttämis- ja valvontatoimenpiteitä sekä kalastustoimintaa mainitussa artiklassa tarkoitetuilla vyöhykkeillä koskevia säännöksiä.
2 Edellä 1 kohdassa tarkoitettujen alusten on pidettävä kalastuspäiväkirjaa, johon on merkittävä liitteessä II mainitut tiedot.
3 Edellä 1 kohdassa tarkoitettujen alusten on toimitettava komissiolle liitteessä III mainitut tiedot. Nämä tiedot on toimitettava tässä liitteessä vahvistettujen sääntöjen mukaisesti.
4 Edellä 1 kohdassa tarkoitetuilla aluksilla, joissa on jäähdytettyjä merivesisäiliöitä, on säilytettävä toimivaltaisen viranomaisen hyväksymä asiakirja, johon on merkitty säiliöiden tilavuus kuutiometreinä 10 senttimetrin välein mitattuna.
5 Edellä 1 kohdassa tarkoitettujen alusten rekisterikirjaimet ja -numerot on merkittävä selvästi aluksen keulan molemmille puolille.
3 artikla
1 Kalastus 1 artiklassa vahvistettujen kiintiöiden rajoissa edellyttää komission yhteisön puolesta myöntämää lisenssiä ja erityistä kalastuslupaa sekä liitteissä II ja III esitettyjen edellytysten täyttämistä.
2 Lisenssien ja erityisten kalastuslupien myöntäminen 1 kohdan mukaisesti edellyttää, että voimassaolevien lisenssien ja erityisten kalastuslupien määrä minä tahansa päivänä voi olla enintään:
a) neljätoista ICES-alueilla VI a (linjan 56 30' pohjoista leveyttä pohjoispuolella), VII e, VII f ja VII h harjoitettavan makrillin pyynnin, ICES-suuralueella IV ja -alueella VI a (linjan 56 30' pohjoista leveyttä pohjoispuolella) harjoitettavan kilohailin pyynnin, ICES-alueilla IV, VI a (linjan 56 30' pohjoista leveyttä pohjoispuolella), VII e, VII f ja VII h harjoitettavan piikkimakrillin pyynnin sekä ICES-alueella VI a (linjan 56 30' pohjoista leveyttä pohjoispuolella) harjoitettavan sillin ja silakan pyynnin osalta; neljä ICES-alueella III a N (Skagerrak) harjoitettavan sillin ja silakan pyynnin osalta,
b) viisitoista ICES-alueilla VI ja VI a (linjan 56 30' pohjoista leveyttä pohjoispuolella) harjoitettavan harmaaturskan pyynnin ja ICES-alueella IV harjoitettavan tuulenkalan pyynnin osalta,
c) kaksikymmentä ICES-alueilla VI a (linjan 56 30' pohjoista leveyttä pohjoispuolella) ja VI b pitkäsiimalla harjoitettavan molvan, keilan ja tylppäpyrstömolvan pyynnin osalta; kuitenkin samanaikaisesti kalastavien alusten määrä saa olla enintään 10,
d) kuusitoista ICES-alueilla VI a (linjan 56 30' pohjoista leveyttä pohjoispuolella) ja VI b troolilla harjoitettavan tylppäpyrstömolvan pyynnin osalta,
e) kaksikymmentä ICES-alueella VII (12. läntisen pituuspiirin länsipuolella) ja ICES-alueilla VI a (linjan 56 30' pohjoista leveyttä pohjoispuolella) ja VI b harjoitettavan mustakitaturskan pyynnin osalta,
f) kolme koko yhteisön vyöhykkeellä, NAFO-aluetta 3 Ps lukuun ottamatta, pitkäsiimalla harjoitettavan sillihain pyynnin osalta.
3 Jokaisessa komissiolle jätettävässä lisenssi- ja erityisessä kalastuslupahakemuksessa on oltava seuraavat tiedot:
a) aluksen nimi,
b) rekisterinumero,
c) ulkoiset tunnuskirjaimet ja -numerot,
d) rekisterisatama,
e) omistajan tai rahtaajan nimi ja osoite,
f) bruttovetoisuus ja suurin kokonaispituus,
g) koneteho,
h) radiokutsutunnus ja taajuus,
i) suunniteltu pyyntimenetelmä,
j) suunniteltu kalastusalue,
k) kalalajit, joita aiotaan pyytää,
l) ajanjakso, joksi lisenssiä ja erityistä kalastuslupaa haetaan.
4 Lisenssit ja erityiset kalastusluvat ovat voimassa aluskohtaisesti. Jos samaan kalastustoimeen osallistuu useita aluksia, niille kaikilla on oltava lisenssi tai erityinen kalastuslupa.
5 Lisenssit ja erityiset kalastusluvat voidaan peruuttaa uusien lisenssien ja uusien erityisten kalastuslupien myöntämiseksi. Peruutukset tulevat voimaan sitä päivää edeltävänä päivänä, jona komissio myöntää uudet lisenssit ja erityiset kalastusluvat. Uudet lisenssit ja erityiset kalastusluvat tulevat voimaan niiden myöntämispäivänä.
6 Lisenssi tai erityinen kalastuslupa keskeytetään kokonaan tai osittain ennen viimeistä voimassaolopäivää, jos 1 artiklassa vahvistetut vastaavat kiintiöt ovat täydet.
7 Lisenssi ja erityinen kalastuslupa keskeytetään, jos tässä asetuksessa vahvistettuja velvoitteita ei täytetä.
8 Niille aluksille, jotka eivät täytä tässä asetuksessa säädettyjä velvoitteitaan, ei myönnetä enintään kahdentoista kuukauden ajanjaksona lisenssejä eikä erityisiä kalastuslupia.
9 Komissio toimittaa yhteisön puolesta Färsaarille niiden alusten nimen ja ominaisuudet, joilla ei ole lupaa kalastaa yhteisön kalastusvyöhykkeellä seuraavan kuukauden tai seuraavien kuukausien aikana yhteisön sääntöjen rikkomisen vuoksi.
4 artikla
Pyynti Skagerrakissa 1 artiklassa tarkoitettujen kiintiöiden rajoissa on seuraavien edellytysten alaista:
1) sillin ja silakan kohdennettu pyynti muihin tarkoituksiin kuin elintarvikkeena käytettäväksi on kielletty,
2) troolien ja kierrenuottien käyttö pelagisten lajien pyyntiin on kielletty lauantaista keskiyöstä sunnuntaihin keskiyöhön.
5 artikla
Alukset, joilla on lupa kalastaa 31 päivään joulukuuta asti, voivat jatkaa kalastusta seuraavan vuoden alussa siihen asti, kun kyseisen vuoden luettelot aluksista, joilla on lupa kalastaa, on toimitettu komissiolle ja kun se on hyväksynyt ne yhteisön puolesta.
6 artikla
Tämä asetus tulee voimaan 1 päivänä tammikuuta 1995.
Uusien jäsenvaltioiden osalta se tulee voimaan kuitenkin niiden liittymispäivänä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 1994.

Labels: 8
18
6